Document ID: 32013R1138

KOMISIJAS REGULA (ES) Nr. 1138/2013
(2013. gada 8. novembris),
ar ko groza Eiropas Parlamenta un Padomes Regulas (EK) Nr. 396/2005 II, III un V pielikumu attiecībā uz bitertanola, hlorfenvinfosa, dodīna un vinklozolīna maksimālajiem atlieku līmeņiem noteiktos produktos vai uz tiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu, 18. panta 1. punkta b) apakšpunktu un 49. panta 2. punktu,
tā kā:
(1)
Maksimālie bitertanola, hlorfenvinfosa un vinklozolīna atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Dodīna MAL tika noteikti Regulas (EK) Nr. 396/2005 III pielikuma A daļā.
(2)
Saistībā ar procedūru, kuras mērķis bija iegūt atļauju izmantot darbīgo vielu dodīnu saturošu augu aizsardzības līdzekli uz sēkleņiem, persikiem, aprikozēm, ķiršiem, galda olīvām un olīvām eļļas ražošanai, tika iesniegts pieteikums atbilstoši Regulas (EK) Nr. 396/2005 6. panta 1. punktam attiecībā uz spēkā esošo MAL grozīšanu.
(3)
Saskaņā ar Regulas (EK) Nr. 396/2005 6. panta 2. un 4. punktu tika iesniegts pieteikums par dodīna izmantošanu uz banāniem. Pieteikuma iesniedzējs apgalvo, ka Ziemeļamerikā, Centrālamerikā un Dienvidamerikā, izmantojot dodīnu atļautajā veidā uz minētajiem kultūraugiem, rodas atliekas, kas pārsniedz Regulā (EK) Nr. 396/2005 noteikto MAL, un ka ir jānosaka augstāks MAL, lai novērstu tirdzniecības šķēršļus banānu importam.
(4)
Attiecīgās dalībvalstis izvērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtējuma ziņojumus.
(5)
Eiropas Pārtikas nekaitīguma iestāde (turpmāk “Iestāde”) novērtēja pieteikumus un novērtējuma ziņojumus, īpaši pārbaudot apdraudējumu patērētājiem un attiecīgos gadījumos dzīvniekiem, un sniedza argumentētus atzinumus par ierosinātajiem MAL (2). Iestāde šos atzinumus nosūtīja Komisijai un dalībvalstīm, kā arī publiskoja tos.
(6)
Apvienotā Karaliste saskaņā ar Regulas (EK) Nr. 396/2005 43. pantu iesniedza pieprasījumu Iestādei novērtēt riskus, ko varētu radīt bitertanola lietošana uz banāniem atbilstīgi spēkā esošajiem MAL, ņemot vērā 2010. gada oktobrī noteikto bitertanola akūto standartdevu (ARfD) (3).
(7)
Attiecībā uz dodīnu Iestāde secināja, ka visas prasības par datiem bija izpildītas un pieteikuma iesniedzēja pieprasītie MAL grozījumi bija pieņemami no patērētāju drošības viedokļa, ņemot vērā iedarbības novērtējumu uz 27 konkrētām patērētāju grupām Eiropā. Iestāde ņēma vērā jaunākos datus par vielas toksikoloģiskajām īpašībām. Ne šīs vielas iedarbība, uzņemot to dzīves laikā ar visiem pārtikas produktiem, kuros varētu būt šī viela, ne īslaicīga iedarbība, lielā daudzumā patērējot attiecīgos kultūraugus un produktus, neliecina par risku pārsniegt pieļaujamo dienas devu (ADI) vai akūto standartdevu (ARfD).
(8)
Attiecībā uz bitertanolu Iestāde 2012. gada 21. februāra atzinumā konstatēja, ka pastāv akūtas bažas par patērētāju veselību, un ieteica pazemināt bitertanola MAL uz banāniem (4). Pēc konstatējuma, ka saistībā ar bitertanola lietošanu uz banāniem pastāv akūtas bažas par patērētāju veselību, Iestāde novērtēja spēkā esošo bitertanola MAL nekaitīgumu, lietojot to uz citiem kultūraugiem, kuru MAL bija noteikti augstāki par noteikšanas robežu (NR). Iestāde ieteica samazināt MAL sēkleņiem, kauleņiem, ķirbjaugiem (ar ēdamu mizu) un tomātiem. Attiecībā uz šiem produktiem MAL būtu jānosaka vienā līmenī ar konkrētās vielas/produkta kombinācijai piemērotu NR.
(9)
Balstoties uz Iestādes argumentētajiem atzinumiem un ņemot vērā ar izskatāmo jautājumu saistītos būtiskos faktorus, attiecīgās MAL izmaiņas atbilst Regulas (EK) Nr. 396/2005 14. panta 2. punkta prasībām.
(10)
Visas līdzšinējās tādu augu aizsardzības līdzekļu atļaujas, kuri satur darbīgās vielas hlorfenvinfosu un vinklozolīnu, ir atceltas. Tāpēc saskaņā ar Regulas (EK) Nr. 396/2005 17. pantu saistībā ar tās 14. panta 1. punkta a) apakšpunktu vajadzētu svītrot II un III pielikumā norādītos minēto darbīgo vielu MAL.
(11)
Komisija apspriedās ar Eiropas Savienības references laboratorijām pesticīdu atlieku noteikšanai par nepieciešamību pielāgot spēkā esošo bitertanola, hlorfenvinfosa un dodīna NR. Minētās laboratorijas secināja, ka tehniskā attīstība ļauj noteikt zemākas NR šīm trim vielām. Ņemot vērā šo laboratoriju secinājumus, ir lietderīgi noteikt zemākus MAL.
(12)
Tāpēc attiecīgi būtu jāgroza Regula (EK) Nr. 396/2005.
(13)
Attiecībā uz vinklozolīnu, Iestādes izstrādātais modelis akūtā un hroniskā riska novērtēšanai (5) liecina, ka tiek saglabāts augsts patērētāju tiesību aizsardzības līmenis. Tādēļ šajā regulā būtu jāparedz pārejas pasākumi, lai nodrošinātu tādu produktu normālu tirdzniecību, pārstrādi un patēriņu, kuri ir likumīgi ražoti pirms šīs regulas piemērošanas.
(14)
Pirms grozīto MAL piemērošanas būtu jāparedz pietiekami ilgs laikposms, lai dalībvalstis, trešās valstis un pārtikas apritē iesaistītie uzņēmēji varētu sagatavoties jauno, no MAL grozījumiem izrietošo prasību izpildei.
(15)
Apspriedes ar Savienības tirdzniecības partneriem par jaunajiem MAL notika ar Pasaules Tirdzniecības organizācijas starpniecību, un partneru komentāri tika ņemti vērā.
(16)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 396/2005 II, III un V pielikumu groza saskaņā ar šīs regulas pielikumu.
2. pants
Attiecībā uz bitertanolu cukurbietēs (saknēs) ar kodu Nr. 0900010, dodīnu ķiršos ar kodu Nr. 0140020 un vinklozolīnu visos produktos turpina piemērot Regulu (EK) Nr. 396/2005 tās iepriekšējā redakcijā, pirms tā tika grozīta ar šo regulu, attiecībā uz produktiem, kas likumīgi ir ražoti pirms 2014. gada 6. jūnija.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2014. gada 6. jūnija. Tomēr attiecībā uz dodīnu galda olīvās ar kodu Nr. 0161030, banānos ar kodu Nr. 0163020 un eļļas ražošanai paredzētās olīvās ar kodu Nr. 0402010 to piemēro no spēkā stāšanās dienas.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 8. novembrī

Labels: 0
3
17
6